Nick Cave
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Nick Cave er en australsk rockesanger, pianist, gitarist, komponist, skuespiller og forfatter, oppvokst i Wangaratta i Victoria. Han har hatt en utrolig karriere. Etter det kakofoniske og bluesinspirerte postpunkbandet The Birthday Party ble han en kultfigur da han dannet Nick Cave & The Bad Seeds, samtidig som han var avhengig av heroin. Først midt på 1990-tallet nådde hans stadig mer melodiøse musikk de store massene etter duettalbumet Murder Ballads (1996), og nå fyller han store konsertsteder verden over.
The Birthday Party og The Bad Seeds Cave startet i Melbourne i 1976 new wave-bandet Boys Next Door, som i 1980 flyttet til London og skiftet navn til The Birthday Party. Etter tre album ble de oppløst i 1983, samme år som han dannet Nick Cave & The Bad Seeds i Berlin. Han hadde med seg gitaristene Mick Harvey og Blixa Bargeld og bassisten Barry Adamson på de to første albumene, From Her To Eternity (1984) og The Firstborn Is Dead (1985).Cave har vunnet anerkjennelse for en rekke album med sanger som henter inspirasjon både fra rocken og fra amerikansk sørstatslitteratur. Fra og med 1986-albumene Kicking Against The Pricks og Your Funeral...My Trial har Thomas Wydler vært fast trommeslager. Adamson sluttet før Tender Prey (1988) for å jobbe som filmkomponist. Bargeld ga seg i 2003, men hadde hele tiden også hatt sitt eget tyske band, Einstürzende Neubauten. Harvey hadde spilt med Cave siden The Birthday Party, men sluttet i 2009. Siden 2015 har The Bad Seeds bestått av Cave, Wydler, fiolinisten Ellis, gitaristen George Vjestica, multi-instrumentalisten Sclavunos, bassisten Martyn P. Casey og keyboardisten Toby Dammit. Kommersielt gjennombrudd The Good Son (1990) var Nick Caves første Topp 20-album i Norge, og med Henry's Dream (1992) og Let Love In (1994) fikk han et kommersielt gjennombrudd i Storbritannia, hvor han lenge har bodd.På konseptalbumet Murder Ballads (1996) fikk han sin første hit: Kylie Minogue-duetten Where The Wild Roses Grow. Både den og singlen Into Your Arms (1997) havnet på Topp 10 i Norge, hvor albumene Murder Ballads, The Boatman's Call (1997), The Best Of (1998), No More Shall We Part (2001), Nocturama (2003), Abattoir Blues/The Lyre Of Orpheus (2004), Dig, Lazarus, Dig!!! (2008), Push The Sky Away (2013) og Skeleton Tree (2016) enten har gått til topps eller nådd 2. plass.Med bare én ukes forvarsel ga han ut albumet Ghosteen 4. oktober 2019. Idiot Prayer: Nick Cave alone at Alexandra Palace (2020) ble innspilt i London uten publikum, med Cave på piano og sang. Soloprosjekter I 2006 tok Cave en pause fra The Bad Seeds og dannet gruppa Grinderman sammen med tre av medlemmene, Ellis, Sclavunos og Casey. De ga ut de hardtrockende og kritikerroste albumene Grinderman (2007) og Grinderman 2 (2010), før bandet ble lagt på is i 2011.Cave har også jobbet mye med filmmusikk. Han bidro musikalsk til Wim Wenders' film Himmel over Berlin (1987) og til den australske filmen Ghosts of the Civil Dead (1989), der han også hadde en rolle. Han har sammen med Ellis skrevet originalmusikk til en rekke filmer, deriblant The Assassination of Jesse James by the Coward Robert Ford (2007), Loin des Hommes (2015) og The Proposition (2005). Den siste skrev han også manuset til. Cave og Ellis ga i februar 2021 ut et nytt album sammen: Carnage. Forfatterskap og film Cave er også kjent for sine to romaner. Debutromanen And the Ass saw the Angel (1989, norsk oversettelse: Eselet så Herrens engel, 1994) er en dyster, gotisk-bibelsk fortelling med handling lagt til sørstatene i USA. The Death of Bunny Munro kom ut i 2009, med handlingen denne gang lagt til Brighton i England.Filmen 20,000 Days on Earth av Iain Forsyth & Jane Pollard (2014) er en dokumentar om Cave. Det ble lagd en kinodokumentar, One More Time With Feeling, om innspillingen av albumet Skeleton Tree, som begge kom i september 2016. Også to konsertfilmer har vært vist på kinoer: Distant Sky – Live in Copenhagen (2018) og Idiot Prayer: Nick Cave alone at Alexandra Palace (2020). Les mer i Store norske leksikon rock Eksterne lenker Nick Cave